次韻思忠奉議民瞻知丞唱酬佳句
作者：釋德洪
朝代：宋

paragraphs: 兩詩清於玉堂卧，氣如漢軍爭袒左。
高軒想見連璧來，輾我門前碧苔破。
爲君哦此萬籟簧，楚音變盡餘微些。
文章自然真吐鳳，句拙見之那敢和。
高材要當萬錢食，小邑折腰坐饑餓。
仲弓曾爲太邱令，義方亦作吉陽佐。
丈夫功名未入手，行樂莫嫌詩酒涴。